text: Giftslange fanget med en spand
  29 september 2017 kl. 13.49
  Den farlige sandhugorm, som har været løs på et lager i Tinglev siden onsdag, er nu fanget. Det var medarbejdere på lageret, der fredag eftermiddag fangende slangen med en spand.
  Det meget giftige sandhugorm, som onsdag eftermiddag blev opdaget på lageret hos Maersk Container Industry i Tinglev, er nu fanget og på vej til et terrarie i Vissenbjerg på Fyn.
  Slangen blev opdaget af medarbejdere på lageret, og eksperter fra Terrariet – Reptile Zoo i Vissenbjerg blev tilkaldt for at fange den giftige sandhugorm, men den undslap, og forsvandt under en sokkel i bygningen.
  Fredag dukkede slangen så endnu en gang frem fra sit skjul under soklen, og en snarrådig medarbejder på lageret fik vippet en spand ned over krybet, og tilkaldte igen folk fra terrariet, som nu har taget slangen med tilbage til Fyn.
  Sandhugormen får lavet helbredsundersøgelse
  - Jeg er ret sikker på, det er en hun-sandhugorm, fortæller dyrepasser Brian Bentzen fra terrariet til TV SYD.
  Han fortæller, at terrariet nu tager en masser prøver fra slangen for at se om den er sund og rask, og hvis den er det, får den måske lov til at blive i Vissenbjerg.
  - Vi har nemlig en han-sandhugorm, så måske bliver den. Men først skal den i karrantæne og undersøges, så vi kan se dens sundhedstilstand. 
  Torsdag var politiet ude at advare folk om, at hvis de blev bidt af slangen, skulle de søge lægehjælp på grund af dens giftige bid.
  Navnet på slangen er Vipera Ammopytus, - eller sandhugorm, og den er en af de giftigste slanger i Europa. Selvom dødsfald er sjældne kan et bid fra den være meget farligt, og dens gift meget kraftigere end den danske hugorms gift.
  Sandhugormen hører normalt hjemme i Sydeuropa, og er formentlig kommet til Tinglev sammen med en container.
  
  